Met winter wat nou vierkantig op die drumpel staan, kan jy gerus die volgende ryk en romerige idees vir jou groot dag oorweeg:
Ons is gaande oor die idee om die sop in sy eie oorspronklike “bakkie” te bedien – byvoorbeeld ‘n ryk botterskorsie-sop in ‘n uitgeholde pampoentjie of geroosterde pikkantrissie-sop in ‘n uitgeholde soetrissie.
Sjampanje kan dalk die tyd van die jaar ietwat ysig op die tong wees, so hoekom nie eerder die heildronke met warm sopkelkies instel nie?
Stel ‘n wegneem-tafel op waar gaste aan die einde van die aand ‘n koppie warm sop vir die pad kan vat, waarvan hulle dan sommer die beker as gastegeskenkie kan hou.
‘n Heerlike dog eenvoudige opdien-metode: Balanseer mini kaasbroodjies of rolletjies oor ‘n beker sop deur ‘n sosatiestokkie deur die broodjie te steek.